Joseph Gan Junqiu

** Joseph Gan Junqiu ** (kinesisk: 甘俊邱, pinyin: *Gān Jùnqiū*, født 4. april 1964 i Guangdong i Folkerepublikken Kina) er katolsk erkebiskop av Guangzhou i Kina. 

## Liv og virke
### Prest
Gan Junqiu fikk sin presteutdannelse ved Det sentrale og sørlige Kinas teologisk-filosofiske seminar i Wuhan i provinsen Hubei, og ble presteviet i 1991. 

Han underviste og var studierektor og rektor for allmenne anliggender ved presteseminaret i Wuhan frem til 2000. Da vendte han tilbake til Guangzhou hvor han ble kansellist og direktør for komiteen for kirkelig eiendom i kurien. 

### Biskop (erkebiskop) av Guangzhou
Han er den første biskop i den sørkinesiske metropolen Guangzhou på mange år som er anerkjent både statlig av Folkerepublikken Kinas religionsmyndigheter og kirkelig av Paven. 

Godkjennelsene var i orden i slutten av 2006, seks år etter forgjengeren, den kinautnevnte biskop James Lin Bingliang, døde. Men ordinasjon og innsettelse ble forsinket på grunn av komplikasjoner rundt spørsmålet om hvem som skulle være de ordinerende biskoper og dermed manglende vigselsgodkjenning fra det regjeringsdirigerte katolske  patriotiske forening. Ordinasjonstillatelsen fra kinesisk myndighet ble ikke gitt før 21. november 2007. 

Ordinasjon og embedsinnsettelse fulgte 4. desember 2007 i Guangzhous katolske domkirke, hovedkonsekrator var den pavelig approberte og regjeringsanerkjente biskop John Fang Xingyao av Linyi. Medkonsekrerende var biskop Joseph Liao Hongqing av Meixian (Kaying), og biskop Paul Su Yongda av Beihai (Pakhoi). 

Biskop Gan har engasjert seg for å få tilbakeført eller erstattet konfiskert katolsk eiendom; i selve storbyområdet Guangzhou var det ved hans tiltreden kun én stor kirke (katedralen), én svært liten kirke og et enda mindre kapell.

Biskop Gan var i juli 2011 flere dager i kinesiske myndigheters varetekt, sammen med sine embedsbrødre biskopene Liang Jiansen (Jiangmen), Joseph Liao Hongqing (Meizhou) og Su Yongda (Zhanjiang), som brakte dem til Shantou for der å ordinere til biskop en kandidat som var blitt utvalgt til biskop av myndighetene, uten pavelig mandat.

Under sitt besøk til Kina besøkte den 4. februar 2012 Tysklands forbundskansler Angela Merkel katedralen i Guangzhou, og deretter hadde hun i stuen i bisperesidensen et halvtimes møte med biskop Gan Junqiu å diskutere spørsmål knyttet til utdanning og samfunn, tjenestytelser og religionsfrihet.

Den 4. mai 2018 deltok biskop Gan Junqiu på det 9. internasjonale katolske akademiske symposium ved Fu Jen katolske universitet i Taiwan og talte om temaet «katolsk teologisk utdannelse og kulturell konstruksjon i det moderne Kina». Til stede var også emeritert biskop av bispedømmet i Hong Kong, kardinal John Tong Hon og emeritert erkebiskop Joseph Ti-kang (*Di Gang*) av Taipei.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Kardinal Antonio Riberi (1897-1967) *1934
* Kardinal Ignatius Pi Shushi (1897-1978) *1949
* Biskop Joseph Zong Huaide (1917-1997) *1958
* Biskop Thomas Zhao Fengwu (1920-2005) *1993
* Biskop John Fang Xingyao (1953- ) *1997
* Biskop *Joseph Gan Junqiu* (1964- ) *2007

## Referanser